Uned 218: Codi Fframiau Pren – gwybodaeth graidd

# Canllawiau darparu

Gwybodaeth am yr uned

Mae’r uned hon yn ymdrin â’r wybodaeth gyffredinol sydd ei hangen ar gyfer y llwybr hwn. Ystyrir bod y cynnwys sydd wedi’i restru yn y ddogfen hon yn generig gan ei fod yn gyson drwy lawer o’r unedau sgiliau yn y cymhwyster hwn. Dylid addysgu’r cynnwys, a bydd yn cael ei asesu’n gyffredinol ac mewn perthynas â’r unedau sgiliau canlynol (lle bo hynny’n briodol):

* Codi a gosod waliau a lloriau pren
* Codi strwythurau to pren

Gellir cyflwyno dysgwyr i’r uned hon drwy eu cymell i ofyn cwestiynau iddyn nhw eu hunain fel:

* Pam mae sesiynau cynefino â safleoedd yn bwysig?
* Beth yw'r gwahaniaeth rhwng cerdyn tasg a thaflen amser?
* Pwy yw Cadw, a beth maen nhw’n wneud?

Deilliannau dysgu

1. Deall sut mae dehongli a chynnal gwybodaeth
2. Deall arferion gweithio diogel
3. Deall sut mae lleihau’r risg o ddifrod
4. Deall gweithio i derfynau amser

Adnoddau a awgrymir

Gwerslyfrau

* Peter Brett, P. (2010) *Carpentry and Joinery: Book One Job Knowledge,* 3rd edition. Cheltenham: Nelson Thornes. ISBN 978-1-4085-0650-9
* Peter Brett, P. (2010) *Carpentry and Joinery: Book Two: Practical Activities*, 3rd edition (Complete Reference Guide). Cheltenham: Nelson Thornes. ISBN 978-1-4085-0648-6
* Chudley, R. and Greeno, R. (2020) *Chudley and Greeno’s Building Construction Handbook*, 12th edition. Oxford: Routledge.   
  ISBN 978-0-3671-3543-60
* Jones, S., Redfern, S., Fearn, C. (2019) *The City & Guilds Textbook: Site Carpentry and Architectural Joinery for the Level 2 Apprenticeship (6571), Level 2 Technical Certificate (7906) & Level 2 Diploma (6706)*. London: Hodder Education. ISBN 978-1-5104-5813-0

Gwefannau

* [Homepage | Cadw (gov.wales)](https://cadw.llyw.cymru/)
* [Home Building & Renovating | Timber Frame: The Fast, Flexible & Energy Efficient Build System](https://www.homebuilding.co.uk/advice/timber-frame-guide)
* [Vision Development | About Timber Frame](https://www.timber-frame-suppliers.co.uk/about-timber-frame/)
* [TRADA | Timber Research and Development Association](https://www.trada.co.uk/) Homepage
* [GOV.UK | Building regulations approval](https://www.gov.uk/building-regulations-approval)
* [HSE | RIDDOR Reporting of Injuries, Diseases and Dangerous Occurrences Regulations 2013](https://www.hse.gov.uk/riddor/)
* [HSE | First aid at work - your questions answered](https://www.hse.gov.uk/pubns/indg214.pdf)
* [netregs | A simple guide to site waste management plans](https://www.netregs.org.uk/media/1718/a-simple-guide-to-site-waste-management-plans.pdfnetregs)

| **Deilliannau dysgu** | **Meini Prawf** | **Canllawiau darparu** |
| --- | --- | --- |
| 1. Deall sut mae dehongli a chynnal gwybodaeth | * 1. Y gweithdrefnau sefydliadol a ddatblygwyd gan y sefydliad ar gyfer rhoi gwybod am wybodaeth amhriodol ac adnoddau anaddas a’u cywiro, a sut y mae'r rhain yn cael eu defnyddio | * Bydd dysgwyr yn deall manteision sesiynau cynefino â safle a’r rhesymau pam mae cynefino’n bwysig yn y broses ddiogelwch. * Bydd dysgwyr yn gyfarwydd â sgyrsiau blwch offer a pham eu bod yn cael eu defnyddio ar gyfer materion a digwyddiadau diogelwch safle penodol. * Bydd dysgwyr yn gwybod am y gadwyn awdurdod, ac yn gallu ei hadnabod, gan gynnwys siartiau hierarchaeth a phwy i roi gwybod iddynt o ran mynegi problemau a digwyddiadau mewn strwythurau cwmni mawr a bach. Gallai dysgwyr ddylunio siart hierarchaeth ar gyfer strwythur cwmni o faint penodol. |
| * 1. Y mathau o wybodaeth, eu ffynhonnell a sut maen nhw’n cael eu dehongli | * Bydd dysgwyr yn deall nodweddion a defnyddiau amrywiaeth o luniadau a graddfeydd amrywiol, gan gynnwys cynllun toi, cynllun distiau, cynllun llawr, lluniadau ystod, gweddluniau ac ystod cydrannau, ac yn dangos enghreifftiau go iawn o luniadau gwaith. * Bydd dysgwyr yn gallu nodi’r gwahaniaeth rhwng datganiad dull ac asesiad risg ac yn gallu cymharu dogfennau gwirioneddol sy’n ymwneud â strwythurau ffrâm bren. * Bydd dysgwyr yn ymchwilio i’r broses Rheoli Adeiladu i gael gwybodaeth am reoliadau adeiladu. * Bydd dysgwyr yn ymchwilio i wybodaeth am ddogfennau sy’n cael eu defnyddio’n eang ym maes adeiladu, fel: lluniadau a chynlluniau, manylebau, amserlenni, gwybodaeth gweithgynhyrchwyr a’u cydberthnasau a chymharu dogfennau go iawn sy’n ymwneud â strwythurau ffrâm bren. * Bydd dysgwyr yn gallu adnabod amrywiaeth o hysbysiadau safle ac arwyddion diogelwch. |
| * 1. Gweithdrefnau’r sefydliad o ran datrys problemau gyda’r wybodaeth a pham ei bod yn bwysig eu bod yn cael eu dilyn | * Bydd dysgwyr yn gwybod beth yw’r weithdrefn ar gyfer rhoi gwybod i’r gadwyn awdurdod gywir am unrhyw broblemau sy’n codi yn sgil cam-glywed cyfarwyddiadau, gwybodaeth anghywir a chamddehongli datganiadau dull. * Bydd dysgwyr yn gallu nodi'r mathau o broblemau sy’n deillio o adnoddau anaddas a pheryglon posibl, gan gynnwys deunyddiau anaddas, tywydd garw ac amgylchiadau sy’n newid. |
| * 1. Pwysigrwydd cadw dogfennau | * Dylai dysgwyr fod yn gyfarwydd â holl waith papur y safle, gan gynnwys cardiau gwaith, taflenni gwaith, rhestr deunyddiau/adnoddau a thaflenni amser. * Bydd y dysgwyr yn cwblhau taflen amser a rhestr o ddeunyddiau/adnoddau ar gyfer prosiect bach. Gallai dysgwyr gwblhau dogfennau fel enghreifftiau sy’n gysylltiedig â phrosiect adeiladu waliau pren. |
| 1. Deall arferion gweithio diogel | * 1. Lefel y ddealltwriaeth y mae angen i weithredwyr ei chael o wybodaeth am ddeddfwriaeth a chanllawiau swyddogol perthnasol cyfredol a sut mae eu defnyddio   . | * Dylai dysgwyr fod yn ymwybodol o’r mathau o ddeddfwriaeth sy’n cael eu defnyddio ym maes adeiladu a chosbau a chanlyniadau peidio â chydymffurfio, gan gynnwys: Rheoliadau Gweithio ar Uchder (WAH), Deddf Iechyd a Diogelwch yn y Gwaith (HASAWA), Rheoliadau Darparu a Defnyddio Cyfarpar Gwaith (PUWER), Codau Ymarfer Cymeradwy (ACOPs), Rheoliadau Adrodd ar Anafiadau, Clefydau a Digwyddiadau Peryglus (RIDDOR), Rheoliadau Adeiladu (Dylunio a Rheoli) (CDM), Rheoliadau Rheoli Sylweddau Peryglus i Iechyd (COSHH), Cyfarpar Diogelu Personol (PPE), Rheoliadau Gweithrediadau Codi a Chyfarpar Codi (LOLER), MEWP, Rheoliadau Codi a Chario, Rheoliadau Sŵn yn y Gwaith. * Bydd dysgwyr yn deall rôl yr awdurdod lleol o ran cynllunio a Rheoli Adeiladu. * Bydd y dysgwyr yn ymchwilio i elfennau Rheoli Adeiladu sy’n benodol i Cadw o ran strwythurau treftadaeth ac yn ailadrodd y prif bwyntiau fel ymarfer. |
| * 1. Sut y dylid ymateb i argyfyngau a phwy ddylai ymateb | * Bydd dysgwyr yn gwybod sut mae ymateb yn y ffordd gywir petai argyfwng yn codi, gan gynnwys tanau, gollyngiadau, anafiadau ac argyfyngau. * Bydd dysgwyr yn gwybod beth yw’r weithdrefn i'w dilyn o ran adrodd i’r gadwyn awdurdod iawn am unrhyw argyfwng a allai godi. * Bydd y dysgwyr yn ymchwilio i fathau o ddiffoddyddion tân ac yn rhestru ar gyfer beth y dylid defnyddio pob un. * Bydd dysgwyr yn deall beth mae’r triongl tân (tanwydd, ocsigen a gwres) yn ei olygu mewn perthynas â’r hyn sydd ei angen i bob tân ddechrau. * Bydd dysgwyr yn cyfeirio’n ôl at y broses gynefino ynghylch sut mae ymateb i argyfyngau yng nghyswllt y camau sydd i’w cymryd ar unwaith, gweithdrefnau gwagio adeilad a phwyntiau ymgynnull. * Bydd dysgwyr yn gwybod am y mathau o anafiadau a chyfrifoldebau cyffredin gan gynnwys swyddog cymorth cyntaf, pecyn cymorth cyntaf ac adrodd am ddamweiniau ar gyfer argyfyngau sy’n ymwneud â gweithgareddau galwedigaethol, gan gynnwys atal, gweithdrefnau brys, gwasanaethau brys, gweithdrefnau adrodd, mynedfeydd ac allanfeydd ar gyfer cerbydau argyfwng. |
| * 1. Gweithdrefnau diogelwch y sefydliad ar gyfer offer, cyfarpar ac eiddo personol | * Bydd dysgwyr yn ymwybodol o ddiogelwch y safle wrth fynd i mewn ac allan o’r safle, e.e. mewngofnodi ac allgofnodi. * Bydd dysgwyr yn gwybod am ddiogelwch o ran cadw offer ac adnoddau’n ddiogel ar y safle, e.e. cabanau diogel ar y safle, blychau offer cryf. * Bydd dysgwyr yn gwybod am ddiogelwch safle ar gyfer eiddo personol a defnyddio cyfleusterau lles fel loceri personol. * Bydd dysgwyr yn nodi’r gwahaniaeth yn y gweithdrefnau ar gyfer gwaith domestig o’i gymharu â gwaith safle. |
| * 1. Beth yw'r gweithdrefnau ar gyfer rhoi gwybod am ddamweiniau a phwy sy'n gyfrifol am wneud hynny | * Bydd dysgwyr yn deall y broses ar gyfer cofnodi a rhoi gwybod am ddamweiniau neu anafiadau. Gall dysgwyr gwblhau dogfennau go iawn * Bydd dysgwyr yn gwybod pwy sy’n gyfrifol am lenwi ffurflenni damweiniau. * Bydd dysgwyr yn disgrifio rôl swyddog cymorth cyntaf. * Bydd dysgwyr yn ymchwilio i sut mae rhoi gwybod i’r Awdurdod Gweithredol Iechyd a Diogelwch o dan RIDDOR am ddigwyddiadau perthnasol a pha bryd y dylid gwneud hynny. * Bydd dysgwyr yn gallu nodi faint o swyddogion cymorth cyntaf a ddylai fod yn y gymhareb â staff yn ôl canllawiau’r Awdurdod Gweithredol Iechyd a Diogelwch. * Bydd dysgwyr yn llenwi ffurflen damweiniau ar gyfer damwain a enwir. * Bydd dysgwyr yn nodi’r gwahaniaeth yn y gweithdrefnau ar gyfer gwaith domestig o’i gymharu â gwaith safle. * Dylai’r dysgwyr wybod sut mae defnyddio’r llyfr cofnodi ar gyfer mân ddamweiniau a sut mae cofnodi damweiniau fu bron â digwydd, a’r rhesymau dros wneud hynny. * Bydd dysgwyr yn deall y broses ar gyfer adolygu ac ail-werthuso gweithdrefnau sydd ar waith. |
| * 1. Pam, pryd a sut y dylid defnyddio cyfarpar rheoli iechyd a diogelwch | * Bydd dysgwyr yn rhestru ac yn disgrifio’r offer a’r adnoddau sydd eu hangen i ddefnyddio cyfarpar rheoli diogelwch. * Bydd dysgwyr yn gwybod sut mae cynnal a chadw a defnyddio’r cyfarpar diogelu personol, gan gynnwys sbectol/gogls (effaith uchel), amddiffynwyr clustiau, esgidiau diogelwch, menig, hetiau caled, siacedi llachar (Hi-Viz), masgiau llwch, harneisiau diogelwch, offer atal cwympo, bagiau, matiau, rhwydi, rheilen warchod, rheiliau canolradd, gardiau brics. * Bydd dysgwyr yn gallu nodi pwy sy’n gyfrifol am roi, newid a chynnal a chadw offer rheoli diogelwch. * Bydd dysgwyr yn adnabod cyfarpar diogelwch sy’n ymwneud â chodi fframiau pren, gan gynnwys harneisiau diogelwch, menig priodol, bagiau atal cwympo, matiau cwympo, rheiliau gwarchod sgaffald a rhwydi ac ati. * Bydd dysgwyr yn egluro’r angen am hyfforddiant gwn hoelion ffics cyntaf a hyfforddiant gwn hoelion ail ffics ar gyfer strwythurau ffrâm bren. |
| * 1. Sut mae cydymffurfio ag arferion gweithio sy'n amgylcheddol gyfrifol er mwyn bodloni deddfwriaeth a chanllawiau swyddogol cyfredol | * Bydd dysgwyr yn gallu nodi gweithdrefnau ar gyfer rheoli gwastraff ac ailgylchu ym maes adeiladu o dan y ddeddfwriaeth bresennol ac arferion da o ran yr amgylchedd adeiledig a chynaliadwyedd. * Bydd dysgwyr yn nodi rolau a chyfrifoldebau pob parti yng Nghynllun Rheoli Gwastraff y Safle (SWMP), h.y. cleient, gweithredwyr, prif gontractiwr, is-gontractiwr. * Bydd y dysgwyr yn crynhoi prif bwyntiau Cynllun Rheoli Gwastraff y Safle. * Bydd dysgwyr yn gwybod beth yw'r rhesymau dros ailgylchu, ailddefnyddio a gwastraff wedi’i ddidoli. |
| 1. Deall sut mae lleihau’r risg o ddifrod | * 1. Sut mae diogelu gwaith rhag difrod a phwrpas diogelu | * Bydd dysgwyr yn cwblhau datganiad dull ar gyfer estyniad ffrâm bren fach, gan gynnwys diogelu’r ardal o gwmpas. * Bydd dysgwyr yn rhestru adnoddau addas ar gyfer diogelu’r ardal waith rhag meysydd crefft eraill ac aelodau o’r cyhoedd. * Bydd dysgwyr yn gallu nodi sut mae sicrhau bod deunyddiau ac adnoddau’n cael eu diogelu rhag lladrad, difrod a thywydd garw. * Bydd dysgwyr yn gwybod sut mae storio deunyddiau’n gywir cyn, yn ystod ac ar ôl y gwaith, yn cynnwys pentyrru, racio, llwytho a thrin. |
| * 1. Pam y dylid gwaredu gwastraff yn ddiogel a sut y gwneir hynny | * Bydd dysgwyr yn ymchwilio i’r ddeddfwriaeth bresennol ar waredu gwastraff gan ganiatáu ar gyfer gweithdrefnau sefydliadol, Cyfarwyddiadau Technegol y Gweithgynhyrchwyr (MTI) ar gyfer gwaredu gwastraff mewn ffordd benodol (tipio wedi'i reoli) a’r cyfrifoldebau amgylcheddol cyfredol o ran didoli ac ailgylchu gwastraff, a bwydo pwyntiau pwysig yn ôl. * Bydd dysgwyr yn gwybod am y gwahanol ddulliau gwaredu gan gynnwys sgipiau dynodedig, ailgylchu, didoli gwastraff, man casglu gwastraff lleol, biodanwydd. |
| 1. Deall gweithio i derfynau amser | * 1. Sut mae gwaith yn cael ei wneud i gyflawni’r rhaglen yn yr amser a drefnwyd a phwysigrwydd terfynau amser | * Bydd dysgwyr yn ymchwilio ac yn ymgyfarwyddo â rhaglenni gwaith a ddefnyddir i helpu i gwrdd â therfynau amser ac amserlenni, e.e. siartiau Gantt. * Bydd dysgwyr yn cwblhau rhaglen waith fach ar gyfer strwythur ffrâm bren. * Bydd dysgwyr yn nodi sefyllfaoedd a allai effeithio ar y terfynau amser a amlinellwyd ar raglen waith, e.e. tywydd garw, argaeledd llafur a deunyddiau a allai arwain at estyniad i amser y contract. * Bydd dysgwyr yn ymchwilio i ba ffioedd cymalau cosb a ffioedd cadw sy'n berthnasol i'r contract. * Bydd dysgwyr yn nodi sut mae rhaglen waith ac amseroedd ar gyfer gweithgareddau yn cael eu cyfrifo. * Bydd dysgwyr yn gwybod am y dulliau a’r dogfennau sydd eu hangen i gynhyrchu rhaglen waith. * Bydd dysgwyr yn deall effeithiau oedi ar enw da ac ar grefftau eraill. |